Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 532/10/2202	Galanta, 12.4.2012
EEČ : 2-17-76-2012

U Z N E S E N I E

Trestná vec:	obvinená XXXXX  
Prečin:	krádež podľa § 212 odsek 2 písmeno c Trestného zákona číslo 300/2005 Zbierky zákonov v znení zákona číslo 650/2005 Zbierky zákonov a iné trestné činy

Rozhodol: 	prokurátorka Okresnej prokuratúry Galanta
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 17.04.2011 v čase o 11.30 hod. v predajni XXXXX v meste XXXXX XXXXX, Česká republika, využila nepozornosť poškodenej XXXXX a v nestráženom okamihu jej odcudzila na zemi voľne odloženú kabelku s obsahom dáždnika, rôznych písomností, mobilného telefónu     zn. Motorola neznámeho typu a lMEI, peňaženky s finančnou hotovosťou 700,- Kč, 4 ks platobných kariet a občianskeho preukazu na meno poškodenej XXXXX, čím spôsobila celkovú škodu vo výške 81,42 Eur (2.050,- Kč).

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením vyšetrovateľa Okresného riaditeľstva PZ Galanta, úrad justičnej a kriminálnej polície, odbor justičnej polície ČVS: XXXXX bolo dňa 25.07.2010 začaté a vznesené obvinenie ml. XXXXX, za prečin krádeže podľa § 212 ods. 1, ods. 2 písm. c) Trestného zákona a za prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Trestného zákona na tom skutkovom základe, ako je to uvedené  vo výrokovej časti tohto uznesenia.

	Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216  Tr. por., podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným uzavrel o jej náhrade dohodu alebo urobil iné potrebné opatrenia na jej náhradu a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	V predmetnej veci sa  obvinená ml. XXXXX k  spáchaniu skutku v plnom rozsahu priznala, svoj čin oľutovala a výslovne súhlasila s tým, aby prokurátor trestné stíhanie proti nej podmienečne zastavil. K veci pri výsluchu v procesnom postavení obvinenej dňa 21.10.2011 uviedla, že niekedy pred vyše rokom bola na návšteve v Českej republike, u svojej tety XXXXX, ktorá býva v meste XXXXX. Na návšteve si našla kamarátku XXXXX, s ktorou išli do supermarketu. Potom ako vošli do supermarketu, zbadala jednu pani, ktorá si odložila svoju kabelku na zem a začala sa obzerať po výkladoch. Vo chvíli, kedy kabelka nebola strážená, chytila ju, zobrala a išla smerom k východu. Ako vyšla zo supermarketu, začali ju naháňať ľudia z SBS. Preto odhodila kabelku, začala utekať, ale chytili ju.  Okrem vlastného priznania je obvinená usvedčená i ďalším listinným materiálom nachádzajúcim sa vo vyšetrovacom spise. Uvedeným činom žiadna škoda spôsobená nebola, nakoľko odcudzené veci boli poškodenej XXXXX vrátené. 

           Poškodená XXXXX pri výsluchu dňa 22.02.2012 uviedla, že k náhrade škody sa nepripája, túto nežiada,  nakoľko všetky odcudzené veci jej boli vrátené. 

         Obvinená ml. XXXXX je stíhaná za prečin krádeže podľa § 212 ods.1, ods. 2 písm. c) Trestného zákona, ktorého horná hranica trestnej sadzby predstavuje dva roky. Zároveň je stíhaná i za prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Trestného zákona, ktorého horná hranica trestnej sadzby predstavuje päť rokov.

           Obvinená doposiaľ nebol súdne trestaná. V Ústrednej evidencii priestupkov Ministerstva vnútra Slovenskej republiky nemá záznam. Z miesta bydliska je jej povesť hodnotená všeobecne. Zo správy z Úradu práce, sociálnych vecí a rodiny Galanta, odbor sociálnych vecí a rodiny vyplýva, že menovanú evidovali z dôvodu zanedbania povinnej školskej dochádzky. Obvinená navštevovala Špeciálnu základnú školu v XXXXX, kde dosahovala slabé študijné výsledky, 1. ročník opakovala 2x, celkovo opakovala ročník štyrikrát. 
            
           Podľa § 216 ods. 2 Tr. por. som obvinenej stanovila   skúšobnú dobu v trvaní 1 (jedného) roka, počas plynutia ktorej jej neukladám žiadne primerané  obmedzenia ani povinnosti. Skúšobná doba začne plynúť od právoplatnosti tohto uznesenia.

	Pokiaľ obvinená v priebehu skúšobnej doby povedie riadny život a splní tým podmienky uvedené v § 217 ods. 1 Tr. por., rozhodnem, že sa osvedčila. Inak  rozhodnem, a to aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lívia Poluchová
prokurátorka